અરવલ્લી જિલ્લામાં ખેડૂતોને દિવાળી ટાણે મગફળીના ટેકાના ભાવ ન મળતા 20 કિલો એ 150 થી 200 રૂપિયાનું નુકસાન વેઠી મગફળી વેચવા ખેડૂત મજબુર બન્યા છે. જિલ્લામાં ખરીફ સીઝનમાં મગફળીનું માતબર વાવેતર ખેડૂતો એ કર્યું હતું. ક્યાંક એકાદ પાણી ઓછું પાડવાને કારણે ઉત્પાદનમાં પણ ઘટાડો થયો છે. ખેડૂત દ્વારા મોંઘાદાટ ખાતર અને બિયારણ લાવી વાવેતર કર્યા બાદ કુદરતે પણ મજાક કરી હોય એમ એક પાણી ઓછું અને ક્યાંક રોગચાળો તો ઇયળ અને અન્ય જીવતોને કારણે જે ઉત્પાદન મળવું જોઈએ એ પણ પુરતા પ્રમાણમાં મળ્યું નથી. ધરતીપુત્રોને જે ઉપજ મળી તેમાંથી મગફળીનો સારો ભાવ મળવાની આશા ખેડૂતોમાં હતી અને તેમાંથી દિવાળીના તહેવારો સારી રીતે જાય એ રાહ જોઈ ખેડૂત બેઠો હતો. પરંતુ હાલ મગફળીનો પાક લેવાઈ ગયા બાદ પણ સરકાર દ્વારા 1000 ની આસપાસના ટેકાના ભાવે મગફળી ખરીદવા 15 નવેમ્બરની તારીખ જાહેર કરી છે. જેને કારણે ખેડૂતોમાં ભારે નારાજગી જોવા મળી રહી છે.